CELEX: 32013D0340
Language: hu
Date: 2013-06-27 00:00:00
Title: 2013/340/EU: A Bizottság végrehajtási határozata ( 2013. június 27. ) a 2008/855/EK határozatnak a klasszikus sertéspestis horvátországi előfordulásával összefüggő járványvédelmi intézkedések tekintetében történő módosításáról (az értesítés a C(2013) 3932. számú dokumentummal történt)  EGT-vonatkozású szöveg

29.6.2013   
            
            
               HU
            
            
               Az Európai Unió Hivatalos Lapja
            
            
               L 179/96
            
         A BIZOTTSÁG VÉGREHAJTÁSI HATÁROZATA
   (2013. június 27.)
   a 2008/855/EK határozatnak a klasszikus sertéspestis horvátországi előfordulásával összefüggő járványvédelmi intézkedések tekintetében történő módosításáról
   (az értesítés a C(2013) 3932. számú dokumentummal történt)
   (EGT-vonatkozású szöveg)
   (2013/340/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
   tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
   mivel:
   
               (1)
            
            
               Az egyes tagállamokban előforduló klasszikus sertéspestissel kapcsolatos járványügyi intézkedésekről szóló, 2008. november 3-i 2008/855/EK bizottsági határozat (3) járványügyi intézkedéseket ír elő az említett határozat mellékletében felsorolt tagállamokban, illetve régióikban előforduló klasszikus sertéspestissel kapcsolatban. A klasszikus sertéspestis tekintetében a tagállamokban, illetve azok különböző területein eltérő a járványügyi helyzet. A 2008/855/EK határozat melléklete ezért három részből áll, amelyek mindegyike tagállami területeket sorol fel; a különböző részekben szereplő területekre a járványügyi helyzetnek megfelelően különböző intézkedések alkalmazandók.
            
         
               (2)
            
            
               A 2008/855/EK határozat alapján a tagállamok biztosítják, hogy területükről csak akkor szállítanak más tagállamba élő sertést, ha az nem a határozat mellékletében felsorolt területekről származik.
            
         
               (3)
            
            
               A 2008/855/EK határozat mellékletének I. része azon tagállamokat és területeiket sorolja fel, amelyekben a klasszikus sertéspestis tekintetében a legkedvezőbb a járványügyi helyzet. Következésképpen a 2008/855/EK határozat úgy rendelkezik, hogy meghatározott feltételek teljesülése esetén a kiszállító tagállam engedélyezheti a melléklet I. részében felsorolt területeken található gazdaságokból származó sertéseknek a melléklet ugyanazon részében felsorolt és másik tagállamhoz tartozó területen található gazdaságba vagy vágóhídra szállítását. Ezenfelül az ilyen területen található gazdaságból friss sertéshús, és a részben vagy teljes egészében ilyen sertések húsából készült előkészített húsok és húskészítmények is kiszállíthatók más tagállamba.
            
         
               (4)
            
            
               Horvátországban utoljára 2008-ban tört ki klasszikus sertéspestisjárvány a házi sertések körében. Szeropozitív vaddisznókat azonban a 2012–13-as vadászidényben is találtak. Horvátország megfelelő, a klasszikus sertéspestis elleni védekezésre irányuló közösségi intézkedésekről szóló, 2001. október 23-i 2001/89/EK tanácsi irányelvben (4) előírt intézkedésekkel összhangban lévő intézkedéseket vezetett be a klasszikus sertéspestis ellenőrzésére, továbbá folyamatban van a betegség felszámolását célzó program is.
            
         
               (5)
            
            
               Horvátország várhatóan 2013. július 1-jén csatlakozik az Unióhoz. Tekintettel az ország klasszikus sertéspestis tekintetében fennálló járványügyi helyzetére, helyénvaló intézkedéseket hozni a klasszikus sertéspestisnek az ország területén belül való ellenőrzéséről annak érdekében, hogy elkerülhető legyen a járvány átterjedésre az Unió más részeire. Az illetékes horvát hatóság által benyújtott információk alapján helyénvaló Karlovac, Sisak-Moslavina, Slavonski Brod-Posavina és Vukovar-Srijem megyék területét felvenni a 2008/855/EK határozat mellékletének I. részébe.
            
         
               (6)
            
            
               A 2008/855/EK határozatot ezért ennek megfelelően módosítani kell.
            
         
               (7)
            
            
               E határozat hatályát veszti Horvátországnak az Európai Unióhoz történő csatlakozása napján.
            
         
               (8)
            
            
               Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   A 2008/855/EK határozat mellékletének I. része a következő szöveggel egészül ki:
   
      „Horvátország
      
      Karlovac, Sisak-Moslavina, Slavonski Brod-Posavina és Vukovar-Srijem megyék területe”
   
   2. cikk
   Ezt a határozatot Horvátország csatlakozási szerződésének hatálybalépése napjától kell alkalmazni.
   3. cikk
   Ennek a határozatnak a tagállamok a címzettjei.
   
      Kelt Brüsszelben, 2013. június 27-én.
      
         
            a Bizottság részéről
         
         Tonio BORG
         
            a Bizottság tagja
         
      
   
   
      (1)  HL L 395., 1989.12.30., 13. o.
   
      (2)  HL L 224., 1990.8.18., 29. o.
   
      (3)  HL L 302., 2008.11.13., 19. o.
   
      (4)  HL L 316., 2001.12.1., 5. o.